Kúzlo dobrého jedla

Kúzlo dobrého jedla? Kúzlo? Ale veď kúzla neexistujú... Alebo predsa? 
Kúzlo je vraj niečo magické. Niečo, čo zmení situáciu záhadným spôsobom. Nemyslím si, že kúzla zažívame každý deň. Kúzlo je zriedkavý moment, ktorý nám utkvie v mysli preto, že je výnimočný. Takéto momenty už poznám. Sú občasné, jedinečné a často prekvapivé, či nečakané. Potešia nás vo chvíli, keď to najviac potrebujeme. Ale ako súvisia s jedlom? V dnešnej dobe sa nemôžeme sťažovať, že by sme hladovali. Plná chladnička býva nudná a bez chuti.  Máme v nej veľa dobrého jedla.  Ale je pravda, že mamičkine bryndzové halušky s extra dávkou slaninky ma dokážu potešiť vždy. Poďme však späť ku kúzlu. Hľadám za ním kúzelníka. Žeby babičku, mamku, alebo tučnú tetu Martu, ktorá ma stále víta s červenými lícami a mäkkým makovým koláčom? Mohli by sme povedať, že kúzlo dáva jedlu autor. To, čo do neho vkladá, je okom neviditeľné. Cítim z maminých dobrôt lásku, radosť a snahu. Hovoríte si, iba tri veci? Áno, presne tieto tri veci. Sú ako koláč. Láska tvorí základ, snaha je ako plnka a radosť je ako čokoládová poleva. Spolu tvoria vynikajúci koláč. Keď pečiem s babkou dobroty, nesmieme vynechať objatia, milé slová, povzbudenia. Stále myslíme na tých, ktorí sa mu potešia a snažíme sa urobiť všetko najlepšie, ako vieme. V kuchyni sa okolo nás točí kúzelná atmosféra, na ktorú tak skoro nezabudnem. Keď sa pomýlim, babička má stále povzbudí. Vždy mi stihne porozprávať, ako žila, keď ona bola malá, alebo ako jej dedko kedysi dvoril. Veľa sa smejeme, zabávame a niekedy kvapne aj slzička. Možno práve tá dá jedlu kúzelnú chuť.  V spomienkach potom nie vždy viem vymenovať prísady a charakterizovať chuť, ale vždy viem hovoriť o tých čarovných chvíľach a pocitoch, ktoré to jedlo prinieslo. Aj ja raz budem mamkou a babičkou. Možno aj ja budem kúzliť. Vyčarím veselé úsmevy na tvárach mojich milých. Za jedno čáry-máry to bude stáť. 
 Keď teda ľudia hovoria, že kúzla neexitujú, viem, že to nie je pravda. Ak nie sú, potom neverím ani na nasledovné veci: jedlo, ktoré spája rodinu, vôňa, ktorá zaplní domácnosť a šťastné tváre, ktoré vyčarí dobré jedlo.  

